2014. gada 3. jūlijā Rīkojums Nr. 326

Rīgā (prot. Nr.  36 53. §)

**Par Latvijas tūrisma attīstības pamatnostādnēm 2014.–2020. gadam**

1. Apstiprināt Latvijas tūrisma attīstības pamatnostādnes 2014.–2020. gadam (turpmāk – pamatnostādnes).

2. Noteikt Ekonomikas ministriju par atbildīgo institūciju pamatnostādņu īstenošanā un Vides aizsardzības un reģionālās attīstības ministriju, Kultūras ministriju, Satiksmes ministriju, Izglītības un zinātnes ministriju, Ārlietu ministriju, Zemkopības ministriju, Labklājības ministriju un Iekšlietu ministriju par līdzatbildīgajām institūcijām, kas atbilstoši kompetencei nodrošina pamatnostādnēs noteikto uzdevumu īstenošanu (turpmāk – atbildīgās institūcijas).

3. Noteikt, ka atbildīgās institūcijas pamatnostādnēs noteiktos uzdevumus un pasākumus 2014. un 2015. gadā īsteno tām piešķirto valsts budžeta līdzekļu ietvaros.

4. Jautājumu par papildu valsts budžeta līdzekļu piešķiršanu pamat­nostādnēs paredzēto pasākumu īstenošanai 2016. gadā un turpmākajos gados izskatīt Ministru kabinetā likumprojekta par valsts budžetu 2016. gadam un vidēja termiņa budžeta ietvara 2016., 2017. un 2018. gadam sagatavošanas un izskatīšanas procesā kopā ar visu ministriju un centrālo valsts iestāžu priekšlikumiem jaunajām politikas iniciatīvām atbilstoši valsts budžeta finansiālajām iespējām.

5. Ekonomikas ministrijai nodrošināt Eiropas Komisijas nosacījumu izpildi attiecībā uz Eiropas Savienības struktūrfondu un Kohēzijas fonda ieguldījumiem starptautiski nozīmīgā kultūras un dabas mantojumā un ar to saistīto pakalpojumu ilgtspējīgā attīstībā un, ja nepieciešams, nodrošināt Latvijas tūrisma attīstības pamatnostādņu 2014.–2020. gadam aktualizēšanu un iesniegšanu izskatīšanai Ministru kabinetā.

6. Ekonomikas ministrijai sagatavot un ekonomikas ministram iesniegt noteiktā kārtībā Ministru kabinetā šādus informatīvos ziņojumus:

6.1. līdz 2017. gada 31. maijam – pamatnostādņu īstenošanas starpposma novērtējumu (par laikposmu no 2014. gada līdz 2016. gadam);

6.2. līdz 2019. gada 31. maijam – pamatnostādņu īstenošanas starpposma novērtējumu (par laikposmu no 2017. gada līdz 2018. gadam);

6.3. līdz 2021. gada 1. maijam – pamatnostādņu īstenošanas gala novērtējumu.

Ministru prezidente Laimdota Straujuma

Ekonomikas ministrs Vjačeslavs Dombrovskis